Oral-B iO2 har børstehoveder der sladrer

Oral-B har i årevis lanceret nye varianter af deres elektriske iO-tandbørster – ofte med flere funktioner og højere priser. Men denne gang er det ikke selve tandbørsten, der er blevet smartere og dyrere. Tværtimod.

Den nye Oral-B iO2 benytter et nyt børstehoved, der ganske simpelt fortæller dig, hvornår det er tid til at skifte.

Der er ingen kunstig intelligens eller avanceret teknologi involveret i “sladremekanismen”. I stedet bygger løsningen på en simpel, men effektiv metode: De blå børstehår falmer over tid, og når de er helt hvide, ved du, at det er tid til at skifte børstehovedet.

Så vidt vi kan vurdere, betyder det også, at de nye børstehoveder kan bruges på ældre iO-modeller.

Tidligere har vi testet de mest avancerede iO-tandbørster, der kan koste op mod 2.000 kroner. Men Oral-B iO2 er væsentligt billigere og fås til 449 kroner. Det er stadig en pæn sjat for en tandbørste, men en pris, de fleste kan være med på.

Til gengæld er iO2 ikke lige så avanceret som sine dyrere søskende. Men den har stadig et par nyttige funktioner.

Den nye Oral-B iO2 fås i tre farver – og hvid. Her med helt friske børstehoveder.

Funktioner og tilgængelighed

Oral-B iO2 er udstyret med en tryksensor, der beskytter tandkødet ved at reducere hastigheden og lyse rødt, hvis du presser for hårdt. En indbygget to-minutters timer sikrer, at du børster i den anbefalede tid.

Derudover har den tre lydsvage intensitetsniveauer og starter automatisk i super-sensitiv tilstand, hvilket gør den ideel til skånsom, men effektiv tandbørstning. Betjeningen er enkel med én knap, der aktiverer iO-teknologien.

Oral-B iO2 fås i farverne Calm Pink, Forest Green og Night Black. Den er allerede tilgængelig hos Elgiganten og kommer til øvrige forhandlere fra 1. marts 2025.

Oral-B iO2 har børstehoveder der sladrer